钦定古今图书集成/明伦汇编/氏族典/第545卷 > 《廖用贤尚友录》 > 狄仁杰
## 钦定古今图书集成/明伦汇编/氏族典/第545卷 > 《廖用贤尚友录》 > 狄仁杰

按《唐书狄仁杰传》：“仁杰，字怀英，并州太原人。为儿时，
门人有被害者，吏就诘，众争辨对，仁杰诵书不置，吏
让之，答曰：‘黄卷中方与圣贤对，何暇偶俗吏语耶’？举
明经，调汴州参军，阎立本荐授并州法曹参军。亲在
河阳，仁杰登太行山，反顾见白云孤飞，谓左右曰：‘吾
亲舍其下’。瞻怅久之。稍迁大理丞。岁中，断久狱万七
千人，时称平恕。”授侍御史、左司郎中，权宜迁度支郎
中。出为宁州刺史，抚和戎落，得其欢心。入拜冬官侍
郎，持节江南巡抚使。吴、楚俗多淫祠，仁杰一禁止，凡
毁千七百房，止留夏禹、吴太伯、季札、伍员四祠而已。
转文昌右丞。出豫州刺史，左授复州刺史，徙洛州司
马。天授二年，以地官侍郎同凤阁鸾台平章事。会为
来俊臣所构，捕送制狱，俊臣引仁杰置对，答曰：“有周
革命，我乃唐臣，反固实。”仁杰子光远，上变后，乃召见，
仁杰谓曰：“承反何耶？”对曰：“不承反，死笞掠矣。”贬彭泽
令。万岁通天中，擢为魏州刺史，俄转幽州都督。张易
之尝从容问自安计，仁杰曰：“惟劝迎庐陵王可以免
祸。”会后欲以武三思为太子，仁杰曰：“继统非庐陵王
莫可。”后怒，罢议。久之，召谓曰：“朕数梦双陆不胜，何也？”
仁杰与王方庆同辞，对曰：“双陆不胜，无子也。天其意
者以儆陛下乎！且姑侄与子母孰亲？陛下立庐陵王，
则千秋万岁后常享宗庙。三思立庙不祔姑。”后感悟，
即日迎庐陵王于房州。寻拜纳言，兼右肃政御史大
夫。突厥入赵、定，杀掠甚众，诏仁杰为河北道行军元
帅，假以便宜。圣历三年卒，年七十一，赠文昌右相，谥
曰“文惠。”仁杰所荐进，若张柬之、桓彦范、敬晖、姚崇等，
皆为中兴名臣。始居母丧，有白鹊驯扰之祥。中宗即
位，追赠司空。睿宗又封梁国公。子光嗣、景晖。